b'\n_START_ARTICLE_\nRibbit (filem)\n_START_SECTION_\nPlot\n_START_PARAGRAPH_\nSepanjang hidupnya, Ribbit merasakan dirinya berbeza dari semua katak lain. Untuk mencari tujuan dalam hidupnya, Ribbit memulakan perjalanan yang luar biasa melalui hutan hujan Amazon. Semasa perjalanan ini, Ribbit secara tidak sengaja dihipnotiskan ke dalam kepercayaan bahawa dia adalah seorang putera manusia yang terperangkap dalam tubuh katak. Yakin bahawa dia kini memahami mengapa dirinya berbeza, Ribbit berangkat dalam pencariannya untuk Puteri yang ciumannya akan menyelesaikan semua masalahnya. Disertai oleh sahabat baiknya, tupai betina bernama Sandy, Ribbit bertemu dengan pelbagai karakter yang unik dan berwarna-warni dalam kembaranya di dalam kisah ini.\n_START_SECTION_\nMuzik\n_START_PARAGRAPH_\nTema muzik utama filem ini adalah Magical Moment, sebuah duet oleh kumpulan R&B Amerika Az Yet dan Jaclyn Victor, juara Malaysian Idol. Lagu lain pada trek muzik adalah Destiny, yang dihasilkan oleh DJ Motiv8 dan disampaikan oleh SuPreme yang menampilkan Felice LaZae.\n_START_SECTION_\nKeluaran\n_START_PARAGRAPH_\nFilem ini telah dipersembahkan di Pesta Filem Cannes pada 2012 di peringkat projek.Ia telah dikeluarkan secara teatrik di Malaysia pada 4 September 2014. Ia dikeluarkan di Amerika Syarikat pada bentuk DVD pada 25 November 2014.'